钦定古今图书集成/明伦汇编/官常典/第062卷 > 任城威王彰
## 钦定古今图书集成/明伦汇编/官常典/第062卷 > 任城威王彰

按《三国魏志》本传：“武皇帝二十五男，卞皇后生任城
威王彰，字子文，少善射御，膂力过人，手格猛兽，不避
险阻。数从征伐，志意慷慨。太祖常抑之曰：‘汝不念读
书，慕圣道，而好乘汗马击剑，此一夫之用，何足贵也’！
课彰读《诗》《书》。彰谓左右曰：‘丈夫一为卫、霍，将十万骑，
驰沙漠，驱戎狄，立功建号耳，何能作博士邪’？”太祖常
问诸子所好，使各言其志。彰曰：“好为将。”太祖曰：“为将
奈何？”对曰：“被坚执锐，临难不顾，为士卒先，赏必行，罚
必信。”太祖大笑。建安二十一年，封鄢陵侯。二十三年，
代郡乌丸反，以彰为北中郎将，行骁骑将军。临发，太
祖戒彰曰：“居家为父子，受事为君臣，动以王法从事，
尔其戒之。”彰北征，入涿郡界，叛胡数千骑卒至。时兵
马未集，唯有步卒千人，骑数百匹，用田豫计，固守要
隙，虏乃散退。彰追之，身自搏战，射胡骑，应弦而倒者
前后相属。战过半日，彰铠中数箭，意气益厉，乘胜逐
北，至于桑干，去代二百馀里。长史诸将皆以为新涉
远，士马疲顿，又受节度，不得过代，不可深进，违令轻
敌。彰曰：“率师而行，唯利所在，何节度乎？胡走未远，追
之必破。从令纵敌，非良将也。”遂上马，令军中后出者
斩，一日一夜与虏相及，击，大破之，斩首获生以千数。
彰乃倍常科，大赐将士，将士无不悦喜。时鲜卑大人
轲比能将数万骑，观望彊弱，见彰力战，所向皆破，乃
请服，北方悉平。时太祖在长安，召彰诣行在所。彰自
代过邺，太子谓彰曰：“卿新有功，今西见上，宜勿自伐，
应对常若不足者。”彰到，如太子言，归功诸将。太祖喜，
持彰须，曰：“黄须儿竟大奇也。”太祖东还，以彰行越骑
将军，留长安。太祖至洛阳，得疾，驿召彰，未至，太祖崩，
文帝即王位。彰与诸侯就国。诏曰：“先王之道，庸勋亲
亲并建，母弟开国承家，故能藩屏大宗，御侮厌难。彰
前受命北伐，清定朔土，厥功茂焉。”增邑五千，并前万
户。黄初二年，进爵为公。三年，立为任城王。四年，朝京
都，疾薨于邸。谥曰威。至葬，赐銮辂龙旗、虎贲百人，如
汉东平王故事。子楷嗣。

按《注魏略》曰：“太祖在汉中，而刘备栖于山头，使刘封
下挑战，太祖骂曰：‘卖履舍儿长使假子拒汝公乎？待
呼我黄须来，令击之’。乃召彰。彰晨夜进道，西到长安，
而太祖已还，从汉中而归。彰须黄，故以呼之。彰至，
谓临菑侯植曰：‘先王召我者，欲立汝也’。植曰：‘不可不
见袁氏兄弟乎’？”太子嗣立，既葬，遣彰之国。始彰自
以先王见任有功，冀因此遂见授用，而闻当随例，意
甚不悦，不待遣而去。时以鄢陵薄使治中牟，及帝
受禅，因封为中牟王。是后大驾幸许昌，北州诸侯上
下，皆畏彰之刚严，每过中牟，不敢不速。《魏氏春秋》
曰：“初，彰问玺绶将有异志，故来朝，不即得见，彰忿怒
暴薨。”

按《拾遗记》：“任成王彰，武帝之子也。少而刚毅，学阴阳
纬候之术，诵《六韬》《洪范》之书数千言。武帝谋伐吴蜀，
问彰取便利行师之诀。王善左右射，好击剑，百步中
髭发。时乐浪献彪虎，文如锦斑，以铁为槛，骁勇之徒
莫敢轻视。彰曳虎尾以绕臂，虎弭耳无声，莫不服其神勇。时南粤献白象子在帝前，彰手顿其鼻，象伏不”
动。文帝铸万钧钟，置崇华殿前，欲徙之，力士百人引
之不动，彰乃负之而趋。四方闻其神勇，皆寝兵自固。
帝曰：“以王之雄武，吞并巴、蜀，如䲭衔腐鼠耳。”彰薨如
汉东平王葬礼。及丧出，闻空中数百人泣声，送者皆
言：“昔乱相伤杀者皆无棺椁。”王之仁惠，收其朽骨，死
者欢于地下，精灵知感。故人美王之德国史撰《任成
王旧事》三卷，晋初藏于秘阁。